|  |  |
| --- | --- |
| **Одељак/Предлог** | **Одговор** |
| **Одељак 4 – мере за постизање општег и посебних циљева:** Предлог да се у оквиру мере 2 ,,јачање институционалног оквира“, у активностима промоције смерница о зеленим јавним набавкама, поред Управе за јавне набавке укључи и Привредна комора Србије односно Центар за животну средину, техничке прописе, квалитет и друштвену одговорност, који заступа интересе привреде и пружа информативну и стручно-саветодавну помоћ привредним субјектима, члановима Коморе у области животне средине, техничких прописа и стандарда и квалитета и друштвене одговорности.  | **Предлог се не прихвата.**Предуслов остваривања општег циља као и посебних циљева дефинисаних Предлогом стратегије развоја јавних набавки у Републици Србији за период 2019.-2023. година (у даљем тексту предлог стратегије) представља међуинституционална сарадња на свим нивоима власти као и уређење питања координације и јединственог деловања свих друштвених чинилаца у циљу успостављања модерног система јавних набавки који ће у свему бити усаглашен са правним тековинама Европске уније. Из наведеног разлога, у предлогу стратегије нема места акцентовању посебних активности Центра за животну средину, техничке прописе, квалитет и друштвену одговорност Привредне коморе Србије |
| **Одељак 4 – мере за постизање општег и посебних циљева:** Предлог да се последњи пасус дела *Импликација мере 4.2 на посебан циљ – 3.4 Промовисање и подстицање еколошког и социјалног аспекта у јавним набавкама и иновацијама*, допуни следећом реченицом: ,,У том смислу, неопходно је секторским прописима даље уредити еколошке стандарде који би се примењивали за набавку одређених добара/услуга/радова од стране јавног сектора, уз даљу промоција спровођења како еколошких набавки у циљу смањења негативних ефеката на животну средину, тако и промоције социјалног аспекта и иновација, а чији би носиоци била министартсва надлежна за ресоре ***заштите животне средине***, енергетике, иновација, социјална питања и др.“  | **Прихвата се.** |
| **Одељак 2 – преглед и анализа постојећег стања:** Предлог да се у оквиру тачке 2.2 – институционални оквир, планира оснивање контролног тела чији би задатак био вршење контроле рада Републичке комисије за заштиту права у поступцима јавних набавки као и објављивање образложеног билтена донетих одлука на кварталном нивоу | **Предлог се не прихвата.**Републичка комисија за заштиту права у поступцима јавних набавки (у даљем тексту: Републичка комисија) је самосталан и независан орган Републике Србије која за свој рад одговара Народној скупштини Републике Србије. Председника и чланове Републичке комисије бира и разрешава Народна скупштина Републике Србије, након спроведеног јавног конкурса, а Републичка комисија је такође дужна да извештај о своме раду доставља Народној скупштини у законом дефинисаном року, чиме је обезбеђена контрола наведеног тела и то од стране највишег представничког органа. Такође, контрола рада Републичке комисије је обезбеђена и кроз судску заштиту односно путем права на покретање управног спора пред Управним судом и то под условом да страна није задовољна одлуком наведеног органа.  |
| **Одељак 2 – преглед и анализа постојећег стања:** Предлог да се повећа степен јавности у раду Државне ревизорске институције и учине доступни подаци јавном мњењу и то кроз конкретне податке (јавни преглед уносом података наручиоца, информације о спроведеној контроли, резултатима контроле и сл). | **Предлог се не прихвата.**Државна ревизорска институција као највиши државни орган ревизије јавних средстава у Републици Србији, подлеже надзору Народне скупштине Републике Србије и о својим активностима доставља наведеном органу извештај о раду, за сваку годину посебно. Предметни годишњи извештај представља документ који је јавно доступан јер се објављује на интернет страни наведеног државног органа и свим заинтересованим лицима је под једнаким условима омогућено да се упознају са садржином наведеног документа односно субјектима и предметима ревизије, издатим препорукама, извршеним испитивањима сврсисходности пословања и др.  |
| **Одељак 2 – преглед и анализа постојећег стања:** Предлог да се изради и објави Правилник о раду и поступању Републичке комисије за заштиту права у поступцима јавних набавки са обавезним мерама приликом мериторног одлучивања о поднетом захтеву за заштиту права, а све у циљу хармонизовања рада наведеног органа и омогућавања устаљене процедуре рада, прецизирању рокова доношења и објављивања донетих одлука. | **Предлог се не прихвата.**Нацртом закона о јавним набавкама су детаљно дефинисана питања надлежности и састава Републичке комисије, начин организације рада у погледу одлучивања, а такође је прописано да наведени орган на општој седници усваја Пословник о раду.  |
| **Одељак 2 – преглед и анализа постојећег стања:** Предлог да се предвиди обавезно покретање прекршајног поступка од стране Републичке комисије за заштиту права у поступцима јавних набавки, и то у ситуацијама основаних захтева за заштиту права који подразумевају радње наручиоца прописане као прекршај; покренуте прекршајне поступке објављивати на сајту наведеног органа. | **Предлог се не прихвата.**Питање покретања прекршајног поступка односно субјеката овлашћених за подношење захтева за покретање прекршајног поступка је уређено законским актом који уређује материју прекршаја, те нема места за другачији начин регулисања наведеног овлашћења.  |
| **Одељак 2 – преглед и анализа постојећег стања:** Предлог да се санкционишу одговорна лица наручиоца и вођење евиденције о наведеним подацима. | **Предлог се не прихвата.**О свим субјектима, којима је у одговарајућем судском поступку утврђена кривична одговорност или прекршајна одговорност, воде се посебни регистри и евиденције уређени у складу са позитивноправним прописима који детаљно регулишу начин њиховог вођења, унос и брисање података, начин вршења увида и сл.  |
| **Одељак 3 – циљеви унапређења јавних набавки:** Предлог да се Портал јавних набавки прилагоди објављивању целокупне документације везане за поступке набавки, посебно имплементирањем делова који ће омогућити објављивања докумената везаних за испитивање тржишта, питања и појашњења везана за понуду (посебно неуобичајено ниске цене, рачунске грешке, појашњења понуда и сл). Наручиоци ће бити у обавези да објављују документацију битну за фазу прегледа и стручне оцене понуда. | **Предлог се не прихвата.**Нацртом закона о јавним набавкама је предвиђена обавеза наручиоца да одлуку о додели уговора објави на Порталу јавних набавки. Нацртом је такође већ прописано да предметна одлука мора бити образложена и да садржи нарочито податке из извештаја о поступку јавне набавке (*разлоге за одбијање понуда/пријава, начин рангирања, разлоге за одбијање понуде за које се установи да су необичајено ниске и сл*). Такође, у складу са начелом транспарентности поступка, наручилац ће бити дужан да свим привредним субјектима који су поднели понуду/пријаву у поступку јавне набавке, омогући комплетан увид у документацију о спроведеном поступку и њено копирање. |
| **Одељак 3 – циљеви унапређења јавних набавки:** Предлог да се донесе правилник о обавезном чувању документације у електронској форми, уз додатно тарифирање таксе за случај штампе као и да се омогући повезаност Портала јавних набавки са интерним софтверима наручиоца као и апликацијама за електронско чување података и друге документације. | **Предлог се не прихвата.**Нацртом закона о јавним набавкама је већ прописана обавеза наручиоца да у складу са посебним прописима који уређују област документарне грађе и архива, чува целокупну документацију везану за јавне набавке, у законом дефинисаном року. Наведеним актом је такође уређено да се целокупна документација која се размењује на Порталу јавних набавки чува и архивира на Порталу јавних набавки и то најмање пет година од дана закључења уговора о јавној набавци односно пет година од обустављања или поништења поступка јавне набавке.  |
| **Одељак 4 – мере за постизање општег и посебних циљева:** Предлог у погледу прецизирања контроле изјаве о испуњености критеријума, као материјалну и кривичну претпоставку одговорности. Предвидети део на Порталу јавних набавки где ће јавно бити доступан увид у поступке које су покренули: наручилац, Републичка комисија за заштиту права у поступцима јавних набавки, јавни тужилац и сл. а у погледу ситуација неиспуњавања услова из изјаве, те повлачење одговорности даваоца изјаве.  | **Предлог се не прихвата.**Процесуирање одговорних субјеката који су у поступку јавне набавке доставили неистините или фалсификоване податаке и документацију је регулисано посебним позитивноправним прописима којима се уређује питање утврђивања њихове кривичне, материјалне или прекршајне одговорности.  |
| **Акциони план за период 2019 ‒ 2020. годинa**Посебни циљеви : 4) промовисање и подстицање еколошког и социјалног аспекта у јавним набавкама и иновацијама Предлог да мерило за индикатор ЦВ (2020) буде 1 и то централизована набавка | **Предлог се не прихвата.**Предлог индикатора за остварење посебног циља промовисања и подстицања еколошког и социјалног аспекта у јавним набавкама и иновацијама чини једна спроведена јавна набавка са применом еколошких критеријума и наведеним предлогом није искључено да иста буде централизована јавна набавка.  |
| **Одељак 4 – мере за постизање општег и посебних циљева:** Предлог да се у делу тачке 4.11 – кључне измене које би требало да донесе нови Закон о јавним набавкама, унесе и дефинише најцелисходнији начин за утврђивање критеријума за начин формирања цене за робу која је берзанског порекла. | **Предлог се не прихвата.**Предлогом стратегије већ дефинисано да се кроз нови законски пропис који уређује област јавних набавки очекују нова решења у вези са доделом уговора. У том смислу, начелно је дефинисано да се уговор додељује економски најповољнијој понуди на основу цене или трошкова применом приступа трошковне ефикасности или на основу бољег односа цене и квалитета, а све у циљу обезбеђивања веће економичности јавних набавки.  |
| **Генералне препоруке (предлози) :** -у предлог акционог плана као одговорну институцију за доношење новог Закона о јавним набавкама, поред Управе за јавне набавке и министарства надлежног за послове финансија одредити и Владу Републике Србије и Народну скупштину Републике Србије.-дефинисати начин и активности којим ће се утврђивати да ли се на свим нивоима, како на републичком тако и на локалном, правилно спроводи и примењује национално законодавство у вези са јавним набавкама.-у предлог стратегије унети и активности у вези са јачањем капацитета управних судова с обзиром на њихову улогу у вези са заштитом права.-адресирати начин функционисања централизованих јавних набавки на републичком нивоу, ако је намера да Управа за заједничке послове републичких органа више не врши ту улогу, имајући у виду функционисање наручилаца на централном нивоу за које се сада спроводе централизоване јавне набавке.-адресирати начин рада на који ће министарство надлежно за послове финансија вршити надзор над извршењем свих закључених уговора у јавним набавкама у Републици Србији, обзиром на потребне капацитете, начин вршења контроле и очекиване ефекте.-акционим планом адресирати питање доношења подзаконског акта за сертификацију службеника за јавне набавке.  | **Предлог се не прихвата.**- процедура доношења закона и круга овлашћених предлагача је уређена Уставом Републике Србије, те и приликом доношења новог закона о јавним набавкама нема места за другачије поступање . **-** нацртом Закона о јавним набавкама је детаљно регулисана област мониторинга у примени прописа који регулишу област јавних набавки, а исто је наведено и у предлогу стратегије. Такође, Републичка комисија у оквиру својих надлежности врши контролу рада и поступања наручиоца приликом спровођења конкретног поступка јавне набавке, по покренутом поступку заштите права.**-** јачање улоге судства и активности које се односе на побољшање ефикасности судског система у Републици Србији су уређени другим актима које Влада Републике Србије доноси у оквиру својих надлежности. **-** нацртом Закона о јавним набавкама уређен је нов начин организације и обављања послова централизованих јавних набавки и исто не подразумева да Управа за заједничке послове републичких органа више не врши улогу централног тела на републичком нивоу.- позитивноправним прописима је уређена надлежност и поступање министарства надлежног за послове финансија односно буџетске инспекције при наведеном министарству, која у оквиру своје надлежности и законских овлашћења врши контролу финансијско материјалног пословања буџетских корисника и у домену контроле реализације закљученог уговора, а све у циљу вршења провере правилности и располагања финансијским средствима и утврђивања да ли су финансијска средства употребљена у складу са позитивноправним прописима Републике Србије. - нацртом новог закона о јавним набавкама је прописано да ће сви подзаконски акти предвиђени одредбама наведеног закона бити донети до почетка његове примене.  |
| **Одељак 4 – мере за постизање општег и посебних циљева:** Предлог да се ,,импликација мере 4.1 на посебан циљ – 3.3 смањење ризика нерегуларности у систему јавних набавки“ на садашњој страни 16 предлога стратегије, допуни следећим текстом: ,,обезбедиће се уклањање колизије прописа о јавним набавкама и прописа о прекршајима, те ће казнено-прекршајна компонента закона о јавним набавкама постати функционалнија и ефикасна, што ће кроз принцип генералне превенције утицати на смањење нерегуларности“. |  **Предлог се не прихвата:**Нацртом закона о јавним набавкама је предвиђено да су прекршајни судови надлежни органи за процесуирање прекршаја из области јавних набавки, чиме је онемогућена колизија наведеног акта са важећим Законом о прекршајима. |
| **Одељак 4 – мере за постизање општег и посебних циљева:** Предлог да се тачка ,,4.3 унапређење електронских јавних набавки“, допуни следећим текстом: ,,изградња инфраструктуре Портала јавних набавки, која ће заинтересованим лицима, по одговарајућим шифрама омогућити да се региструју за предмете јавних набавки и наручиоце за које су заинтересовани, те проактивно обавештавање о покренутим поступцима јавних набавки и достављање документације поступка“  | **Предлог се не прихвата.**У предлогу стратегије је већ наведено да ће нови Портал јавних набавки омогућити лакше сазнање за постојање одређене набавке за коју је привредни субјекат претходно исказао интересовање , као и могућност правовременог извештавања о свим чињеницама од значаја за дату набавку и сл. |
| Предвидети рок за доношење подзаконских аката на основу измењеног и допуњеног ЗЈППК односно рок за почетак примене овог закона. | **Предлог се не прихвата.**Планираним измена и допунама ЗЈППК није предвиђено доношење нових подзаконских аката као ни измена постојећих. |
| **Одељак 4 – мере за постизање општег и посебних циљева:** Предлог да се код ,,Импликације мере на општи циљ и све посебне циљеве“ , на страни 26 предлога стратегије, после пасуса ,,УЈН ће наставити да припрема моделе, упутства, смернице и друге алате...“ дода нови пасус следеће садржине: ,,кроз организовање едукација, објављивање модела и припрема, као и на друге адекватне начине, УЈН ће стимулисати повећање праксе обликовања јавних набавки по партијама, нарочито из немедицинских области, критеријума за доделу уговора, који поред цене, узима у обзир и целокупне трошкове живота предмета јавне набавке, као и квалитативне аспекте“. Јавне набавке обликоване по партијама требало би да стимулишу конкуренцију и обезбеде веће учешће малих и средњих предузећа. Међутим, анализом јавних набавки по партијама у РС се дошло до закључка да је највећи број јавних набавки које су обликоване по партијама из медицинске области и то по принципу – једна партија – један предмет (лек). | **Предлог се не прихвата.**У предлогу стратегије је, кроз дефинисање општих и посебних циљева и мера за њихово остварење, указано на све планиране аспекте и механизме који ће бити уведени новим законом о јавним набавкама, а што ће за последицу имати јачање конкурентности домаћих предузећа, омогућавање већег учешћа малих и средњих предузећа и мера за њихов олакшан приступ тржишту јавних набавки. Сходно наведеном, у предлогу стратегије нема места акцентовању јавних набавки из немедицинских области или посебном издвајању предмета јавних набавки из одређених делатности.  |